बहरीन : पर्ल चौक पर जुटे लोग, सरकार वार्ता को तैयार  
बहरीन में करीब एक हफ्ते से चल रहे सरकार विरोधी प्रदर्शनों के क्रम में बड़ी संख्या में लोग फिर से राजधानी मनामा के पर्ल चौक पर एकत्र हो गए।
बहरीन में करीब एक हफ्ते से चल रहे सरकार विरोधी प्रदर्शनों के क्रम में बड़ी संख्या में लोग फिर से राजधानी मनामा के पर्ल चौक पर एकत्र हो गए। यहां के शाही परिवार पर सार्थक वार्ता के लिए निरंतर दबाव बढ़ता जा रहा है।  एक प्रदर्शनकारी छात्र ने कहा, हमने पिछली रात बिना किसी समस्या के बिताई है। हम इस बात से डरे हुए हैं कि बीते गुरुवार की तरह सेना फिर से हम पर हमला कर देगी। बीते शनिवार को मनामा की सड़कों से सेना हटने के बाद प्रदर्शनकारी फिर से पर्ल चौक पर एकत्र हो गए। शाही परिवार पर विपक्षी समूह लगतार दबाव बना रहा है। सत्ता पक्ष ने विपक्ष को बातचीत का न्यौता भी दिया है।  मुख्य शिया पार्टी के नेता अब्दुल-जलील खलील ने कहा कि विपक्षी दल राजतंत्र के वार्ता के प्रस्ताव पर विचार कर रहे हैं लेकिन अभी तक प्रत्यक्ष तौर पर कोई भी वार्ता नहीं चल रही है।  विपक्षी पार्टियों और कर्मचारी संगठनों की तरफ से आहूत हड़ताल के कारण कई हिस्सों में आम जनजीवन बेहाल रहा।  कुछ जगहों पर विरोध प्रदर्शनकारियों और सुरक्षा बलों के बीच झड़पे हुईं। सुरक्षा बलों ने कुछ जगहों से प्रदर्शनकारियों को खदेड़ने के लिए गोलीबारी की। गौरतलब है कि बहरीन में हुए विरोध प्रदर्शनों में अभी तक कुल 14 लोगों की मौत हो चुकी है।